கேள்வி: இரெனே பாவலோரோ - இளமை வாழ்க்கை பற்றி விளக்கவும்.
பதில்: பாவலோரோ 1923 இல் பிறந்தார்,. அர்கெந்தீனாவில் உள்ள இலா பிளாட்டா என்னுமிடத்தில் அவரின் பாட்டனார் பாட்டி ஆகியவர்களால் வளர்க்கப்பெற்றார். பாட்டனாரும் பாட்டியும் இத்தாலியைச் சேர்ந்த சிசிலித்தீவினர். சிறு அகவையிலேயே காற்பந்தாட்டம் மிகுந்த ஆர்வம் கொண்டிருந்தார். இலா பிளாட்டாவைச் சேர்ந்த கிம்னேசியா இ எசுகிரீமா (Gimnasia y Esgrima La Plata), என்னும் நங்கறியப்பட்ட குழுவின் ஆதரவாளராக இருந்தார். 1936 இல், பாவலாரோ இலா பிளாட்டாவின் இரஃபேல் எர்னாண்டேசு தேசியக் கல்லூரியில் சேர்க்கப்பெற்றார். அங்கு தேர்ச்சி பெற்றபின்னர், இலா பிளாட்டா தேசியகப் பல்கலைக்கழகத்தில் மருத்துவத் துறையில் சேர்ந்தார். அப்படிப்பின் மூன்றாவது ஆண்டில் சான் மார்ட்டின் பல்துறை மருத்துவ மனையில் அகப்பயிற்சி மருத்துவராகப் பணியாற்றத் தொடங்கினார். இம்மருத்துவ மனையில் புயனோசு ஏயிரசு மாநிலத்தில் காணக்கூடிய மிகவும் சிக்கலான மருத்துவ நிலைகள் உள்ளவர்கள் வருவார்கள். இந்த அகப்பயிற்சி மருத்துவநிலையில்தான் முதன்முதலாக நோயாளிகளை நேராகப் பார்க்கும் வாய்ப்பு கிட்டியது. பேராசிரியர்கள் கோசே மரியா மைனெட்டியும் பெடரிகோ ஈ.பி. கிறித்துமன் அவர்களும் நடத்திய மருத்துவ முறைகளை பாவலோரோ உடனிருந்து கண்டார். அவர்களின் எளிய சீர்மைபப்டுத்தப்பட்ட முறாய்களைக் கண்டார். இவற்றைப் பின்னர் தன்னுடைய இதய அறுவைமுறாய்களில் பயன்படுத்தினார். இது பிற்காலத்தில் புகழீட்டிய முறையாக அமைந்தது. 1949 ஆம் ஆண்டு மருத்துவப் பட்டப்படிப்பை வெற்றியுடன் நிறைவுசெய்தார். அதன் பின்னர் துணை மருத்துவர் பதவிக்கு விண்ணப்பித்தார், ஆனால் அந்தப் பதவி கிடைக்க பெரோனிய கட்சியில் (அரசியல் கட்சி) உறுப்பினராகவேண்டும் என்ற எதிர்பார்ப்பு இருந்தது. இதனை அவர் ஏற்கவில்லை. மாறாக இவர் இலா பாம்பா மாநிலத்தில் உள்ள கசிந்தோ அராவுசு (Jacinto Aráuz) என்னும் சிறிய நகரத்துக்கு இடம்பெயர்ந்தார். அங்கே அந்நகரத்தின் மருத்துவர் இறந்த பின்னர் அந்நகர மருத்துவர் பதவியை ஏற்றார். தன் உடன்பிறந்தார் குவான் கோசே (Juan José) அவர்களையும் மருத்துவ அகத்துக்கு அழைத்து வந்தார். 1951 இல் மரியா அண்டோனியோ இடெல்காடோ (María Antonia Delgado) என்பாரை மணந்தார்.